DET SISTE BILDET: Dette bildet tok Sunniva Ødegård (13) knappe to timer før hun ble drept. Foto: Politiet

Varhaug-drapet: Like etter denne selfien ble Sunniva (13) drept

JÆREN TINGRETT (VG) Klokken 21.04 den 29. juli i fjor tok Sunniva Ødegård (13) denne selfien. Knappe to timer senere var hun trolig død.

Oppdatert 15. mai 2019

Artikkelen er over ett år gammel

13-åringen tok selfien som ble vist i retten onsdag med sin mobiltelefon like utenfor huset der hun bodde.

– Dette er Sunniva. Jeg viser bildet fordi dere kommer til å se en del uhyggelige bilder senere, sa aktor Nina Grande da hun viste frem bildet.







VG har fått familiens tillatelse til å publisere bildet via deres bistandsadvokat.

Tiltalte, som var 17år da drapet skjedde, startet sin forklaring onsdag med å fortelle hva han gjorde om kvelden 29. juli i fjor.

Les også: Tiltalte har fått diagnosen schizofreni

Han forteller at han møtte og snakket med noen han kjente ved den lokale kiosken Mix Bø’en på Varhaug. Deretter dro han hjem og så en Netflix-film på PC-en før han dro og knuste et vindu i en barnehage. Så dro han hjem igjen.

– Etter det stakk jeg ut. Jeg fikk bare for meg at jeg skulle drepe noen, sier tiltalte i retten.

les også Varhaug-drapet: Lette etter tilfeldig offer

Han forklarer at disse tankene dukket opp omtrent klokken 22, 45 minutter før drapet.

– Det var tilfeldig at jeg traff hun Sunniva. Hun møtte jeg ved gangstien ved lekeplassen da jeg syklet forbi henne og parkerte sykkelen litt forbi henne. Så fulgte jeg etter henne, fortsetter han.

13-åringen ble funnet drept natt til 30. juli i fjor, bare 150 meter unna hjemmet på Varhaug på Jæren.

– Jeg angrer på det jeg har gjort. Jeg har drept en person, det er ikke bra, sier tiltalte.

AKTØRER: Bistandsadvokat Harald Øglænd sammen med aktor i saken, statsadvokat Nina Grande. Foto: Carina Johansen / NTB scanpix

De rettspsykiatrisk sakkyndige mener ifølge Stavanger Aftenblad at drapet ble begått i en rusutløst psykose. I retten forklarer tiltalte at han de siste par årene før drapet utviklet et rusproblem.

– Kjente ikke Sunniva

18-åringer sier at han ikke kjente Sunniva Ødegård. Han forklarer at han skjønte at det var henne han skulle drepe da han så henne.

– Jeg tenkte ikke at hun var 13 år, det så ikke sånn ut. Hadde jeg visst at hun var 13 hadde jeg sikkert ikke gjort det, sier han.

På spørsmål fra aktor forklarer om hvorfor det er ille at hun var 13 svarer han at det er en veldig ung alder.

– Hvor gammel skulle hun ha vært for at det var greit?

– 16–18 kanskje.

– Da hadde det vært bedre?

– Det hadde vært bedre, men ikke greit.

les også Sunniva (13) ble drept: Foreldrene forventer streng straff

– La på når Sunnivas far ringte

Påtalemyndigheten mener den 13 år gamle jenta ble drept av slag med en hammer. De legger til grunn at det første slaget gjorde henne bevisstløst og at hun ikke fikk med seg hva som skjedde etter dette.

18-åringen er også tiltalt for å ha misbrukt den avdøde seksuelt.

På åstedet etter drapet ringte Sunniva Ødegårds telefon flere ganger, forklarer tiltalte i retten. Han sier han «trykket bort» flere av samtalene. Blant dem som ringte var avdødes far.

– Der ligger Sunniva, du ser at faren hennes ringer, hva tenker du da? spør aktor.

– Jeg blir trist når jeg ser at andre ringer henne og jeg har drept henne, svarer 18-åringen.

MINNESTED: På stien der Sunniva Ødegård ble funnet drept ble det lagt ned blomster, lys og blomster. Foto: Trond Solberg

– Gråt

Han har forklart at han så dro hjem igjen.

– Etter det gikk jeg hjem igjen, så film og hørte litt på musikk. Jeg gikk tilbake senere fordi jeg følte ikke det var et fint sted for henne å ligge. Jeg flyttet henne ned til grusstien, sier 18-åringen.

Den tiltalte forklarer at han ble trist da han kom hjem.

– Jeg begynte å gråte på grunn av det jeg hadde gjort.

– Hva er det neste du husker? spør tingrettsdommer Gunn Elin Lode.

– At jeg våknet opp morgenen etterpå.

les også Varhaug-drapet: – Vi savner Sunniva, og skulle ønske hun var her

– Sa jeg hadde slåss

18-åringen forteller at han ble vekket av sin far som hadde funnet klærne hans blodige og fortalt at det var noen som var funnet drept.

Senere forklarer han at de blodige klærne lå på en lekeplass og at han hentet dem når faren spurte hvor klærne hans hadde blitt av.

– Hvorfor spurte faren din om hvor klærne var blitt av? spør aktor.

– Han trodde sikkert jeg hadde gjort det, svarer tiltalte.

– Hvorfor trodde han du skulle ha gjort det?

– Han merket at jeg ble litt mer spesiell på den tiden.

– Hva sa faren din?

– Jeg sa jeg hadde slåss med en kompis. Så ringte han kompisen og fant ut at jeg ikke hadde slåss med han. Da fant han ut at jeg hadde drept henne.

AKTOR: Statsadvokat Nina Grande. Foto: Carina Johansen / NTB scanpix

– Press fra omverdenen

Tiltalte forklarer at han samme dag ble kjørt til politiet av slektning.

– Jeg avga en falsk forklaring. Jeg sa at jeg hadde syklet på henne.

– Hvorfor forklarte du at du hadde syklet på henne og at hun lå på bakken? spør aktor.

– Jeg var i sjokk på grunn av det som hadde skjedd, svarer tiltalte.

– Du sa du fikk for deg at du skulle drepe noen. Kan du forklare mer om det?

– Jeg klarte ikke mer. Det var så mye press på meg fra omverdenen. Jeg følte folk kunne vite hva jeg tenkte på hele tiden. Det var veldig ubehagelig.

les også Varhaug-drapet: Fryktet at siktet 17-åring hadde rømt

18-åringen erkjenner å ha drept Sunniva Ødegård, men erkjenner ikke straffskyld da han mener han var utilregnelig da drapet ble begått.

Rettssaken mot 18-åringen startet onsdag og vil pågå over de neste fire ukene i Jæren tingrett i Sandnes.

Publisert: 15.05.19 kl. 10:32 Oppdatert: 15.05.19 kl. 17:59

Mer om Krim Drap